钦定古今图书集成/方舆汇编/职方典/第1484卷 > 《定远县学记》杨慎
## 钦定古今图书集成/方舆汇编/职方典/第1484卷 > 《定远县学记》杨慎

云南楚雄府属县曰定远，旧未有学，提学副使仰斋
胡公建议请于朝，始命建学，盛举也。经始于嘉靖二
十六年孟秋，释菜于二十七年长至，学成，宜有记。县
之官师请于胡公，公乃猥以慎尝从事秉笔，后属为
记之。慎参按《图经域志》，“定远在汉为越嶲郡。三国时
诸葛武侯征南中，营于此。唐武德中，置西濮州。贞观”
中更名髳州，后讹称牟州。宋世沦于段、高二僭彝。至
元立牟州千户，至正改为定远州。本朝因“定远”之名，
而降州为县，百七十年而始建学。皇明文治之遥，声
名之盛，多士生斯时，斯地亦厚幸矣。呜呼！汉之斥土
名取越嶲者，以斯地实越嶲水，以彰休盛，然特以辟
土服远言尔。国家以纲常为治，礼乐为教。云南虽去
神皋万里，而气厚风和，君子道行，已于洪武初元，荣
被天言之褒矣。咨尔多士，涵泳圣泽，岂可憬彼自弃
乎？矧髳濮之名，已见牧野，其归仁应化，已兆于武王
永清之世。而武侯之过化，则“澹泊明志”之真道，宁静
致远之心学，诸士子独无兴起乎？夫学亦多说矣，肇
始于《六经》，发挥于诸子，更仆未可终而走也。独举武
侯“澹泊宁静”之二言者，以古者建学立师，必本其地
望，希贤怀古，恒首其儒先。武侯之在定远，固名宦之
称首巨擘，亦后学之指南元龟也。藏焉修焉，息焉游
焉，亦可以为成人矣。由是而之焉以希圣，敢谓无其
人乎？敬书以俟。若夫建学与诸有劳者，皆列其名衔
于碑之阴。